— 1917 йылдың 15 ноябрендә (яңыса 28 ноябрь) Ырымбурҙа урынлашҡан Башҡорт үҙәк шураһы Ырымбур, Өфө, Пермь, Һамар губерналарының башҡорт ерҙәрен Рәсәй республикаһының автономиялы өлөшө, йәғни Башҡортостан автономияһы тип иғлан итеү тураһында ҡарар сығара. Ә иртәгеһенә, йәғни 16 ноябрҙә (яңыса — 29 ноябрь), Үҙәк шура үҙенең 2-се һанлы фарманы менән Башҡортостан автономияһын иғлан итә. Ошо уҡ көндә Башҡорт үҙәк шураһы Ырымбурҙағы башҡорт халыҡ йорто булған Каруанһарай бинаһын үҙ ҡарамағына алыуға өлгәшә. Автономия иғлан ителеү һәм Каруанһарай бинаһы ҡайтарылыу башҡорт халҡы өсөн ысын мәғәнәһендә, тарихи ваҡиғаға, оло бәхет көнөнә әүерелә, киләсәккә яҡты өмөттәр уята. Үҙәк шурала сәркәтип булып эшләгән бөйөк башҡорт шағиры, азатлыҡ йырсыһы Шәйехзада Бабич ошо ваҡиға айҡанлы үҙенең “Олуғ шатлыҡ” исемле шиғырын яҙа, – тине.